”De blev ved og ved

- de gav aldrig op”

**Socialrådgivere, psykologer og andre eksperter fra kommunen, prøvede at hjælpe Kristina. Hun gjorde alt for at skubbe dem væk, men så skete der noget…**

## Sundhedsstyrelsen skønner, at cirka 122.000 børn vokser op i en familie, hvor en eller flere har et alkoholproblem. Det medfører blandt andet, at børnene har langt højere risiko for at blive indlagt på en psykiatrisk afdeling. Alkoholproblemer rammer nærmest som en selvfølge i særlig grad børnene, der jo er afhængige af, at deres forældre kan passe på dem.

Så det var måske ikke så underligt, at Kristina Kristiansen som 15-årig blev indlagt på psykiatrisk hospital i Esbjerg.

Hun havde sammen med sin mor, der har en borderline-diagnose, flere gange gemt sig nede i kælderen, når hendes far blev aggressiv og gik amok i fuldemandsvrede.

”Jeg havde mange problemer fra min barndom, som jeg ikke kunne finde ud af at håndtere, og der havde været socialrådgivere, psykologer og andre eksperter fra kommunen, som prøvede at hjælpe mig, men jeg prøvede konstant at skubbe dem væk. Jeg gjorde nærmest alt for, at de ikke skulle kunne lide mig.”

Da Kristina havde været indlagt nogle måneder på psykiatrisk hospital, fandt kommunen ud af forsøge, om Omvendt Familiepleje (OF) kunne være en mulighed, da alt andet havde spillet fallit.

”Jeg havde nok været på hospitalet nogle måneder, da OF kom ind i billedet. Jeg er måske en af de ældste, de har haft med at gøre – ellers har det nok mest været familier med mindre børn… Det begyndte med et introduktionsmøde, hvor både John Falkenberg og Heidi Albertsen var med. Da jeg så bagefter mødte Heidi, ville jeg slå hende. Jeg ville gøre alt for at skræmme dem væk, men de var ikke så nemme at slå af banen. De første måneder forsøgte jeg på alle mulige måder at blokere for dem – blandt andet ved at svigte indgåede aftaler. På et tidspunkt stak jeg ovenikøbet af fra psykiatrien, fordi jeg ikke ville mødes med Heidi. Jeg var ond og respektløs overfor dem. MEN DE BLEV VED… Jeg vidste, at på et tidspunkt, ville de give op, for sådan havde det været med de andre behandlere. MEN DE GAV ALDRIG OP,” fortæller Kristina og gentager: ”DE GAV ALDRIG OP.”

”Selv om jeg gemte mig i timevis, så gav de ikke op. Det fandt jeg efterhånden ud af.”

*Hvad var grunden til, at du fik tillid til dem?*

”De viste gang på gang, at de ville være der for mig uanset hvad, jeg gjorde. De var anerkendende og talte aldrig dårligt om de ting, jeg havde gjort. De stillede i stedet nogle spørgsmål, der gjorde, at jeg selv fandt ud af, hvad jeg gjorde forkert.”

”Da OF kom ind i mit liv, havde jeg ikke længere behov for det psykiatriske system. De kom hver dag, hvis jeg havde behov for det… Det, jeg også godt kunne li´, var, at de åbnede deres eget hjem – i hvert fald for mig. Jeg har mødt Heidi, hendes mand og børnene i *deres* hjem.”

**Druk og selvmordsforsøg**

*Hvor var Kirstinas forældre i dette forløb?* Kristinas mor, Karina, svarer på spørgsmålet:

”Vi var på sidelinjen, men jeg husker det ikke så godt. Jeg har haft en blodprop.”

”I fik også hjælp af OF til jeres personlige problemer og til håndtering af mig… Vel nok 60-70 procent af de problemer, jeg havde, skyldes mine forældre,” siger Kristina, og hendes mor tilføjer:

”Jeg lider af borderline, så jeg har nogle ting, jeg kæmper med. Det virkede godt, at OF kom ind. Kristina var helt umulig på det tidspunkt og stak af flere gange, ” siger Karina, der også mindes, at OF en gang om måneden samlede alle til familierådslagning, hvor familien spiste og snakkede sammen.

På Psykiatrifondens hjemmeside kan man læse, at har man borderline, er forholdet til andre ofte præget af kaos. Selvmordsadfærd og afsluttede selvmord er meget almindelige hos personer med [borderline personlighedsforstyrrelse](https://da.reoveme.com/hvad-er-borderline-personality-disorder-bpd/). Forskning har vist, at omkring 70 procent af personer med borderline vil have mindst et selvmordsforsøg i deres levetid.

”Min mor har flere gange truet med at slå sig selv ihjel, og jeg var hele tiden bange for at sige noget, der ville gøre hende ked af det. Engang, da jeg ikke havde hørt fra hende nogle dage, ringede jeg til Heidi og sagde, at jeg var bange for, at min mor havde gjort noget galt. Heidi kom så hurtigt hun kunne, og vi kørte hjem til min mor. Jeg havde en nøgle og låste mig selv ind. Min mor lå lige indenfor døren og var ikke ved bevidsthed. Vi ringede efter en ambulance, og hun overlevede heldigvis.”

”Hvis OF ikke var kommet ind i vores familie, så var det gået helt galt, og det drejer sig ikke kun om, at de afværgede mit selvmord. De har hjulpet på mange fronter,” tilføjer Karina og fortæller, at første gang hun forsøgte at begå selvmord var på en ferie i Frankrig.

”Dengang boede jeg sammen med min mand, John. Jeg havde fået ind i hovedet, at han ville forlade mig, når vi kom hjem. Det var sikkert nogle tanker, der havde forbindelse med min borderline-diagnose.”

*Men I bor ikke sammen længere?*

”Nej, nej, nej. Han drak helt vildt, og han var utilregnelig. Det var frygteligt.”

*Hvordan er jeres forhold så i dag - taler I sammen?*

”Ja, vi er rigtig gode venner, og han drikker ikke så meget mere. OF har også hjulpet *ham*,” siger Karina. Hun er førtidspensionist og får medicin for sin borderline, så hun har det fint i dag.

**Alle er glade for Dua**

”Min far havde et stort alkoholmisbrug. Det var voldsomt og helt ude i hampen. Han kunne være utilregnelig og meget ondskabsfuld, når han havde drukket. Ham hjalp OF også. De besøgte ham hver uge og var nærmest på vores familie 24-7, og indimellem overnattede de på en sofa,” fortæller Kristina, der ikke turde fortælle sin far, at hun havde fået en kæreste, der hedder Abdi. Han har somaliske rødder, men er født i Danmark.

”Jeg holdt det hemmeligt for min far i lang tid, for min far har haft mange fordomme om udlændinge. Da han fandt ud af, at jeg kom sammen med Abdi, ville han ikke snakke med mig, og han kom igen ud i et misbrug, og han sendte grimme SMS´er til mig.”

*Men han har skåret ned på sit forbrug?*

*”*Ja, han drikker lidt en gang imellem, men der er ikke noget med, at han bliver ondskabsfuld, og han er klar over, at han ikke skal kontakte os, når han har drukket,” siger Kristina, der er 20 år nu.

”Jeg havde kontakt med OF, indtil jeg blev 18 år. Derefter måtte jeg ikke have dem længere, selvom jeg ønskede, at aftalen blev forlænget.”

”Det var godt, de kom ind i vores familie, ellers var det gået helt galt, så havde du nok ikke siddet her i dag med en lille én,” siger Karina.

Kristina og Abdi er blevet forældre til en smuk, nougatbrun, lille baby, der hedder Dua. Hun er i skrivende stund godt 4 måneder gammel.

*Hvordan har du det i dag fysisk og psykisk?*

”Jeg har det vældig fint, og jeg kan godt, når jeg ser tilbage, undre mig over, hvordan jeg har opført mig. Jeg kan ikke genkende det i mig selv.”

*Du er jo stadig meget ung. Talte du med Abdi om at få en abort?*

”Nej, det var slet ikke på tale.”

”Gudskelov for det, og hun gør det så godt som mor” siger Karina, og Kristina tilføjer:

”Alle er glade for Dua.”